**יחידה 28: פרק ב משנה א**

**ההכנות לשבע התעניות האחרונות**

כדי שהתלמידים יבינו שפרק ב הוא המשך ישיר לפרק א – חשוב להזכיר להם את מה שלמדו בפרק א, כיוון שזה היה בשנה שעברה. בפרק א עסקה המשנה בשלוש התעניות הראשונות שגוזרים בעקבות עצירת הגשמים ואילו בפרק ב המשנה עוסקת בשבע התעניות האחרונות והחמורות מכולן.

המשנה מתארת את התפילה ברחוב העיר, את נתינת האפר בראש המתפללים (כדי לתת תחושה של צער וחורבן) ואת דברי הכיבושין (דברי התעוררות) שאומר הזקן שבקהל לפני הקהל. אותו זקן מנסה לעורר את העם לתשובה ולהבנה שלא המעשה החיצוני הוא העיקר אלא החזרה בתשובה ותיקון המעשים.

**משך הוראה מומלץ**: שיעור אחד

נוסח המשנה

**סֵדֶר תַּעְנִיּוֹת כֵּיצַד?
מוֹצִיאִין אֶת הַתֵּבָה לִרְחוֹבָהּ שֶׁל עִיר,
וְנוֹתְנִין אֵפֶר מַקְלֶה עַל גַּבֵּי הַתֵּבָה וּבְרֹאשׁ הַנָּשִׂיא וּבְרֹאשׁ אַב בֵּית דִּין,
וְכָל אֶחָד וְאֶחָד נוֹתֵן בְּרֹאשׁוֹ.
הַזָּקֵן שֶׁבָּהֶן אוֹמֵר לִפְנֵיהֶן דִּבְרֵי כִבּוּשִׁין:
אַחֵינוּ, לֹא נֶאֱמַר בְּאַנְשֵׁי נִינְוֵה:
"וַיַּרְא הָאֱלֹהִים אֶת שַׂקָּם וְאֶת תַּעֲנִיתָם",
אֶלָּא: "וַיַּרְא הָאֱלֹהִים אֶת מַעֲשֵׂיהֶם, כִּי שָׁבוּ מִדַּרְכָּם הָרָעָה" )יונה ג, י(.
וּבַקַּבָּלָה הוּא אוֹמֵר: "וְקִרְעוּ לְבַבְכֶם וְאַל בִּגְדֵיכֶם" (יואל ב, יג).**

מבנה

לחלק מהמשניות במסכת תענית אין מבנה רגיל, בעיקר בגלל שמשניות אלו מתארות מציאות ולאו דווקא עוסקות בהלכה ובדינים הנגזרים ממנה. עם זאת רצוי מאוד לתת לתלמידים לבדוק את המבנה והיחס בין פרק א לפרק ב, הואיל ופרק ב ממשיך את העיסוק בתעניות שנגזרות על הציבור ומתאר את חומרתן על פני התעניות הקודמות מפרק א (בהקדמה ליחידה).

תוכן

**תעניות על הגשמים**

כאשר זמן ירידת הגשמים הגיע אך הגשמים טרם ירדו, תיקנו חכמים [תעניות בהן צמים ומתפללים לה' שיוריד גשמים ושלא נגיע חלילה](https://he.wikipedia.org/wiki/%D7%AA%D7%A2%D7%A0%D7%99%D7%95%D7%AA_%D7%92%D7%A9%D7%9E%D7%99%D7%9D) למצב של בצורת ורעב. מתחילים בתעניות קלות, אך ככל שהזמן עובר והגשם טרם הגיע, התעניות הבאות נעשות חמורות יותר עם דינים המיוחדים להן. פרק א עסק בשלוש תעניות ראשונות ושלוש תעניות אמצעיות, שהן קלות יותר בדיניהן, ואילו הפרק שלנו עוסק בשבע התעניות האחרונות, החמורות יותר. התלמידים יעמדו על ההבדל בין הפרקים ועל הפעולות השונות שנעשות בשבע התעניות האחרונות (משימות 1, 2).

**נשיא, אב בית דין ואפר מקלה**

לאחר שעברו שני מחזורי תעניות שלא נענו בהורדת גשמים, תקנו חכמים שבע תעניות נוספות. כדי לעורר את העם לתשובה מוציאים לרחובה של עיר את התיבה (ארון קודש) ובה ספר תורה ושמים אפר בראשי האנשים. כל אחד נותן אפר על ראשו שלו, אך בראשם של מנהיגי הציבור (נשיא הסנהדרין וסגנו – אב בית הדין) אחרים נותנים את האפר, כדי ליצור תחושה קשה יותר של בושה. האפר מזכיר צער וחורבן. התלמידים יבינו את המטרה בנתינת האפר בראש ואת ההבדל בין האפר שכל אחד שם בראשו לנתינת האפר על ידי אחרים בראש מנהיגי הקהל (משימות 3, 4).

**לא נאמר... אלא**

ביטוי זה בא להביע ניגוד בין שני דברים. במשנה שלנו הניגוד הוא בין הדברים אליהם היינו חושבים שה' שם לב במעשיהם של אנשי נינווה לבין הדברים שבאמת ה' ראה אצלם. הזקן בדבריו מעורר את העם לא רק למעשים החיצוניים (צום, תפילה ואפר בראש) אלא גם לשבירת הלב ולתיקון המעשים. התלמידים יבינו את לשון חכמים וידעו מה דורש הזקן מקהל המתענים (משימה 5).

מיומנות

1. **זיהוי קשר בין הפרקים (בהקדמה ליחידה)**

התלמידים יעמדו על ההבדל בין שני פרקי המסכת ועל הקשר בין פרק א שעוסק בתעניות הראשונות לפרק ב שעוסק בתעניות האחרונות.

1. **התמצאות בתנ"ך – מגילת אסתר (משימה 4)**

התלמידים יתבקשו לחפש בתנ"ך את מגילת אסתר ולבדוק מה מרדכי היהודי שם עליו בשעה ששמע על הגזירה של המן. דבר זה יקנה להם שליטה ביכולת החיפוש בתנ"ך והבנה כי יש קשר בין הדינים הנלמדים במשנה לסיפורים שנכתבו בתנ"ך.

1. **יישום כלל הלכתי לגבי מקרים נוספים (משימה 6)**

במשימה זו אנו רוצים לעורר את התלמידים ללמוד ולהבין שהכלל אותו הם למדו על הצום, שהכוונה חשובה לא פחות מהמעשה עצמו, מתפרס על תחומים הלכתיים נוספים.

משמעות

המשנה מלמדת שהזקן קורא לפני כולם את הפסוקים מהנביאים. מפסוקים אלו אנו לומדים שהעיקר בתשובה אינו המעשה החיצוני (שק, צום, קריעת הבגד) אלא הכוונה האמתית בלב, החזרה בתשובה (קריעת הלב, לשוב מהדרך הרעה). פסוקים אלו מעוררים את העם לשוב בתשובה אמתית ולא להסתפק רק בצום ובאפר שעל הראש. עקרון זה קיים גם במצוות נוספות בהן הכוונה היא חלק מרכזי מעשיית המצווה וללא הכוונה המצווה נפגמת (תפילה, קורבנות וכו') (משימה 6).

מטרות

1. הישג **לשון חכמים**: התלמיד יכיר את המושגים 'אפר מקלה', 'דברי כבושין' וכן את הביטוי 'לא נאמר... אלא'.
2. הישג **תושב"ע**: התלמיד ידע שהתעניות האחרונות חמורות מהראשונות וכן יכיר את המנהג לשים אפר על הראש בתענית. כמו כן התלמיד ידע על מבנה המנהיגות בעם ישראל - נשיא ואב בית דין.
3. הישג **הבנה ופרשנות**: התלמיד ידע שבתעניות החמורות יוצאים עם התיבה לרחובה של העיר ויבין את הסיבה לנתינת אפר בראשי האנשים, על התיבה ועל ראשי המנהיגים – הנשיא ואב בית הדין.
4. הישג **תורת חיים**: התלמיד יכיר בחשיבות כוונת הלב בעת תענית ובעשיית המצוות. 